Na podlagi 4. točke prvega odstavka 68. člena v povezavi s tretjim odstavkom 70. člena Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E, 40/12 – ZUJF, 158/20 – ZIntPK-C, 203/20 – ZIUPOPDVE, 202/21 – odl. US, 3/22 – ZDeb in 32/25 – ZJU-1; v nadaljevanju ZJU) ter 25. člena Zakona o delovnih razmerjih (Uradni list RS, št. 21/13, 78/13 – popr., 47/15 – ZZSDT, 33/16 – PZ-F, 52/16, 15/17 – odl. US, 22/19 – ZPosS, 81/19, 203/20 – ZIUPOPDVE, 119/21 – ZČmIS-A, 202/21 – odl. US, 15/22, 54/22 – ZUPŠ-1, 114/23 in 136/23 – ZIUZDS) Upravna enota Ilirska Bistrica, Gregorčičeva cesta 2, 6250 Ilirska Bistrica, objavlja prosto strokovno tehnično delovno mesto

**DOKUMENTALIST VII/1 – PRIPRAVNIK v Oddelku za okolje in prostor (DM št. 98),** za določen čas, za čas opravljanja pripravništva v trajanju osmih (8) mesecev, s polnim delovnim časom.

Kandidati, ki se bodo prijavili na prosto strokovno tehnično delovno mesto, morajo izpolnjevati naslednji pogoj:

* končano najmanj višješolsko izobraževanje (prejšnje)/višješolska izobrazba (prejšnja) oziroma najmanj visokošolsko strokovno izobraževanje (prejšnje)/visokošolska strokovna izobrazba (prejšnja) oziroma najmanj visokošolsko strokovno izobraževanje (prva bolonjska stopnja)/visokošolska strokovna izobrazba (prva bolonjska stopnja) oziroma najmanj visokošolsko univerzitetno izobraževanje (prva bolonjska stopnja) /visokošolska univerzitetna izobrazba (prva bolonjska stopnja).

Skladno z 2. členom Pravilnika o trajanju pripravništva, načinu, poteku in programu usposabljanja pripravnikov (Uradni list RS, št. 28/09 in 32/25 – ZJU-1) ter prvim odstavkom 106. člena ZJU je pripravnik oseba, ki nima ustreznih delovnih izkušenj v skladu z zakonom in prvič sklene pogodbo o zaposlitvi, ustrezno stopnji njene strokovne izobrazbe, z namenom, da se usposobi za opravljanje dela. Za pripravnika po tem pravilniku se šteje tudi oseba, ki sklene delovno razmerje in se usposablja za opravljanje dela, če je bila predhodno že zaposlena in še ni končala pripravniške dobe oziroma si ni pridobila dovolj ustreznih delovnih izkušenj za zasedbo delovnega mesta, ustreznega njeni izobrazbi. Pripravnik se sprejme v delovno razmerje za določen čas trajanja pripravniške dobe.

Naloge na delovnem mestu so:

* usposabljanje za izvajanje strokovnega nadzora nad razvrščanjem, klasifikacijo in odpravo dokumentarnega gradiva,
* usposabljanje za urejanje dokumentarnega gradiva,
* usposabljanje za vodenje najzahtevnejših seznamov in pregledov,
* usposabljanje za sodelovanje pri izdelavi najzahtevnejših gradiv s strokovnega področja,
* usposabljanje za izvajanje blagajniškega in pisarniškega poslovanja,
* usposabljanje za izvajanje upravnih opravil, ki jih lahko izvajajo strokovno tehnični delavci,
* usposabljanje za opravljanje drugih upravnih nalog podobne zahtevnosti.

Izbrani kandidat se bo usposabljal po programu pripravništva predvsem v sprejemni in glavni pisarni Oddelka za okolje in prostor.

**Prijava na prosto delovno mesto mora biti obvezno pripravljena na obrazcu »Vloga za zaposlitev«, ki je priloga te javne objave, z izpolnjenimi vsemi rubrikami in izjavami.**

Prijava mora vsebovati:

1. pisno izjavo kandidata o izpolnjevanju pogoja zahtevane izobrazbe, iz katere mora biti razvidna raven/stopnja in smer izobrazbe, datum (dan, mesec, leto) zaključka izobraževanja ter ustanova, na kateri je bila izobrazba pridobljena;
2. pisno izjavo, da kandidat v skladu z 2. členom Pravilnika in prvim odstavkom 106. člena ZJU izpolnjuje pogoje za zasedbo objavljenega pripravniškega delovnega mesta;
3. pisno izjavo kandidata, da dovoljuje Upravni enoti Ilirska Bistrica pridobitev podatkov iz uradnih evidenc;
4. pisno izjavo kandidata, da je seznanjen in dovoljuje, da bo Upravna enota Ilirska Bistrica podatke, ki jih je kandidat navedel v prijavi za prosto delovno mesto, obdelovala za namen izvedbe tega postopka.

Izbor kandidata bo opravljen na podlagi priloženih izjav, na podlagi razgovora s kandidati oziroma s pomočjo morebitnih drugih metod preverjanja.

Z izbranim kandidatom bo sklenjeno delovno razmerje za določen čas 8 mesecev, tj. za čas opravljanja pripravništva, na delovnem mestu »dokumentalist VII/1 – pripravnik« (DM št. 98), s polnim delovnim časom. Izbrani kandidat bo delo opravljal v prostorih Upravne enote Ilirska Bistrica, Gregorčičeva cesta 2, 6250 Ilirska Bistrica oz. v drugih uradnih prostorih, kjer organ posluje.

Osnovna plača pripravnika na delovnem mestu »dokumentalist VII/1 – pripravnik« je ob upoštevanju 23. člena Zakona o skupnih temeljih sistema plač v javnem sektorju (Uradni list RS, št. 95/24, v nadaljevanju: ZSTSPJS) za štiri plačne razrede nižja od osnovne plače delovnega mesta »dokumentalist VII/1«, in je določena z uvrstitvijo v 9. plačni razred, to je 1.588,40 EUR bruto, pri čemer pridobi pravico do izplačila osnovne plače postopno, na način iz 3. točke prvega odstavka 101. člena ZSTSPJS.

Kandidat vloži prijavo v pisni obliki na priloženem obrazcu »Vloga za zaposlitev«, skupaj z izpolnjeno izjavo o izpolnjevanju pogojev, ki jo pošlje v zaprti ovojnici z označbo »za javno objavo dokumentalist VII/1 – pripravnik« na naslov: Upravna enota Ilirska Bistrica, Gregorčičeva cesta 2, 6250 Ilirska Bistrica in sicer v roku 8 dni po objavi na osrednjem spletnem mestu državne uprave GOV.SI (<https://www.gov.si/zbirke/delovna-mesta/>) in Zavodu Republike Slovenije za zaposlovanje. Za pisno obliko prijave se šteje tudi elektronska oblika, poslana na elektronski naslov: [ue.ilirskabistrica@gov.si](mailto:ue.ljubljana@gov.si), pri čemer veljavnost prijave ni pogojena z elektronskim podpisom.

Kandidati bodo o izbiri pisno obveščeni v osmih dneh po zaključenem postopku izbire.

Informacije o izvedbi postopka daje Tanja Rant Mežnar (telefonska številka 05 711 22 06), informacije o vsebini dela pa vodja Oddelka za okolje in prostor Helena Derenčin (telefonska številka 05 711 22 25).

V besedilu javne objave uporabljeni izrazi, zapisani v moški spolni slovnični obliki, so uporabljeni kot nevtralni za moške in ženske.

Nataša Urh Kastelic

vodja oddelka